Virallinen lehti nro L 274 , 26/10/2000 s. 0026 - 0028



EFTAn valvontaviranomaisen päätös N:o 72/00/KOL, tehty 5 päivänä huhtikuuta 2000, valtiontukea koskevien menettelysääntöjen ja aineellisten sääntöjen 26. tarkistuksesta ja viitekorkoa koskevien uusien suuntaviivojen käyttöönottamisesta EFTAN VALVONTAVIRANOMAINEN, joka ottaa huomioon Euroopan talousalueesta tehdyn sopimuksen(1) ja erityisesti sen 61-63 artiklan, ottaa huomioon EFTAn jäsenvaltioiden välisen, valvontaviranomaisen ja tuomioistuimen perustamista koskevan sopimuksen(2) ja erityisesti sen pöytäkirjassa 3 olevan 24 artiklan ja 1 artiklan, on kuullut Euroopan komissiota, palauttaa mieleen valtiontukea koskevat menettelysäännöt ja aineelliset säännöt(3), jotka se on hyväksynyt 19 päivänä tammikuuta 1994(4), sekä katsoo seuraavaa: EFTAn valvontaviranomainen varmistaa valvontaviranomaisesta ja tuomioistuimesta tehdyn sopimuksen 24 artiklan nojalla valtiontukea koskevan lainsäädännön soveltamisen. Valvontaviranomaisesta ja tuomioistuimesta tehdyn sopimuksen 5 artiklan 2 kohdan b alakohdan nojalla EFTAn valvontaviranomainen antaa ilmoituksia ja suuntaviivoja asioista, joita ETA-sopimus koskee, jos kyseisessä sopimuksessa taikka valvontaviranomaisesta ja tuomioistuimesta tehdyssä sopimuksessa nimenomaisesti näin määrätään tai jos EFTAn valvontaviranomainen pitää sitä tarpeellisena. Euroopan komissio on laatinut tiedonannon viite- ja diskonttokorkojen vahvistamismenetelmästä(5). ETA:n valtiontukisääntöjen yhtenäinen soveltaminen on taattava koko Euroopan talousalueella. ETA-sopimuksen liitteen XV lopussa olevaan lukuun "yleistä" kuuluvan II kohdan mukaan EFTAn valvontaviranomaisen on tasapuolisten kilpailuedellytysten säilyttämiseksi Euroopan yhteisöjen komissiota kuultuaan hyväksyttävä oikeudellisia asiakirjoja, jotka vastaavat komission antamia säädöksiä. EFTAn valvontaviranomainen on kuullut kirjallisesti EFTAn jäsenvaltioita näiden viite- ja diskonttokorkojen vahvistamismenetelmää koskevien uusien suuntaviivojen käyttöönottamisesta, ON TEHNYT TÄMÄN PÄÄTÖKSEN: 1. Tarkistetaan valtiontukea koskevia menettelysääntöjä ja aineellisia sääntöjä lisäämällä niihin uusi luku 33.2 Viitekorko, sellaisena kuin se on tämän päätöksen liitteessä I. 2. Päätös annetaan tiedoksi EFTAn jäsenvaltioille lähettämällä niille jäljennös tästä päätöksestä ja sen liitteestä I. 3. Päätös annetaan tiedoksi Euroopan komissiolle ETA-sopimuksen pöytäkirjassa 27 olevan d kohdan mukaisesti lähettämällä sille jäljennös tästä päätöksestä ja sen liitteestä I. 4. Tämä päätös ja sen liite I julkaistaan Euroopan yhteisöjen virallisen lehden ETA-osastossa ja ETA-täydennysosassa. 5. Tämä päätös on todistusvoimainen englannin kielellä. Tehty Brysselissä 5 päivänä huhtikuuta 2000. EFTAn valvontaviranomaisen puolesta Knut Almestad Puheenjohtaja (1) Jäljempänä "ETA-sopimus". (2) Jäljempänä "sopimus valvontaviranomaisesta ja tuomioistuimesta". (3) Jäljempänä "valtiontuen suuntaviivat". (4) Julkaistu alun perin Euroopan yhteisöjen virallisessa lehdessä L 231, 3.9.1994, ja samana päivänä julkaistussa EYVL:n ETA-täydennysosassa N:o 32, viimeisin (25.) muutos hyväksytty (vielä julkaisemattomalla) päätöksellä N:o 52/00/KOL, tehty 1 päivänä maaliskuuta 2000. (5) Julkaistu Euroopan yhteisöjen virallisessa lehdessä EYVL C 273, 9.9.1997, s. 3. LIITE I "33.2 Viitekorko(1) EFTAn valvontaviranomainen käyttää ETA-sopimuksen mukaisessa ETA:n valtiontukien valvontatehtävässään eri parametrejä, joihin kuuluvat viite- ja diskonttokorot. Näitä korkoja käytetään useassa erässä maksetun tuen avustusekvivalentin arvioimiseen ja korkotukiohjelmista myönnettyjen tukien määrän laskemiseen. Niitä käytetään myös vähämerkityksistä tukea koskevan säännön ja laittomien tukien takaisinmaksun yhteydessä. Viitekorkojen tulisi heijastaa ETA-sopimuksen allekirjoittaneissa EFTA-valtioissa tavanomaisin vakuuksin myönnettyihin keskipitkiin ja pitkiin (5-10 vuotta) lainoihin sovellettavaa korkotasoa. Viitekorot ovat 1 päivästä huhtikuuta 2000 alkaen seuraavat: - korkoindikaattoriksi määritellään viiden vuoden joukkovelkakirjalainojen tuottoaste kyseisessä kansallisessa valuutassa korotettuna 25 pisteen preemiolla, - viitekorko vastaa edellisen vuoden syys-, loka- ja marraskuun ajalta kirjattujen korkoindikaattoreiden keskiarvoa, - viitekorko vahvistetaan (vuodesta 2001 alkaen) siten, että se tulee voimaan 1 päivästä tammikuuta, - viitekorkoa tarkistetaan vuoden aikana, kun se poikkeaa edellisen kolmen kuukauden korkoindikaattoreiden keskiarvosta enemmän kuin 15 prosenttia. Lisäksi on otettava huomioon, että - viitekorko, joka on tällä tavoin määritelty, on alin käytetty korko ja sitä voidaan korottaa tilanteissa, joissa on erityinen riski (esimerkiksi vaikeuksissa oleva yritys tai pankkien yleensä vaatimat vakuudet puuttuvat). Tällaisissa tapauksissa preemio voi olla 400 pistettä tai enemmän, jos mikään yksityinen pankki ei myöntäisi kyseessä olevaa lainaa, - EFTAn valvontaviranomainen varaa mahdollisuuden käyttää viiden vuoden joukkovelkakirjalainojen tuottoasteen tasoa lyhyempää (esimerkiksi 1 vuoden LIBOR) tai pidempää (10 vuoden joukkovelkakirjojen korot) peruskorkoa, jos tämä on tarpeen tiettyjen tapausten tarkastelussa. EFTAn valvontaviranomainen tiedottaa viitekoron seuraavassa Internet-osoitteessa: http://www.efta.int/". (1) Tämä luku vastaa osittain komission tiedonantoa viite- ja diskonttokorkojen vahvistamismenetelmästä (EYVL C 273, 9.9.1997, s. 3).